Johnny Alegre Affinity

Ang Johnny Alegre AFFINITY ay isang pangkat na jazz na nagmumula sa Pilipinas. Pinangungunahan ito ng gitarista at kompositor na si Johnny Alegre, kasama ang bahista na si Colby de la Calzada, tambulero na si Koko Bermejo, pianista na si Elhmir Saison at saxoponista na si Tots Tolentino. Ang grupo ay unang nagtipon noong Mayo 2002 sa Pink Noise Studios sa Maynila para sa isang komposisyon ni Alegre, "Stones of Intramuros", upang isama ito sa Adobo Jazz: A Portrait of the Filipino as a Jazz Artist (Vol. 1), isang jazz anthology CD. Magmula noon ay nagpatuloy na ang grupo bilang isang namumuhay na pangkat. Ang unang pagpapakilala nila sa publiko ay noong Oktubre ng parehong taon na iyon, para sa paglulunsad ng Adobo Jazz sa Monk's Dream Jazz Bar sa Makati. Ang kanilang pagpapakilala ay taos na tinanggap ng mga aficionado, na inihayag sila bilang "Jazz Superband ng Kamaynilaan", na kinalolooban ng isang katangi-tanging "power trio".
Sa mga madaling takbo ng panahon, ang pangkat ay nabalatkayo sa samu't-saring mga anyo na sinaniban ng mga dalubhasa at bantog na musiko sa larangan ng jazz sa Pilipinas. Noong 2003, ang orihinal na quintet na nagtala ng "Stones of Intramuros" ay bumalik muli sa studio upang maglapat ng mga karagdagang komposisyon ni Alegre; at nasundan pa ng mga sunud-sunod pang mga recording hanggang humantong sa pagbubuo ng kanilang "eponymous album", Johnny Alegre AFFINITY, na sa mabuting-palad ay itinaguyod ng record label na Candid Records hindi lang sa Maynila kundi rin sa Londres, Inglatera at pinangalanang Jazzhound.
Nasimulan silang itambal sa mga sikat na taunang jazz festival, umpisa sa Fête de la Musique at ang Korg Music Festival, at mula noon ay nagtuloy-tuloy na. Noong Nobyembre ng 2003, ipinamalas ng Johnny Alegre AFFINITY ang kanilang kakayahan sa harap ng isang masigasig na madla sa U.P. Theater (ang tanghalan ng Unibersidad ng Pilipinas, Diliman); kasunod ng isang malawakang pagsisimpapawid nito sa pambansang telebisyon. Ang buong palatuntunan na ito ay sunod na inilimbag bilang isang DVD ng sponsor na Upsilon Sigma Phi fraternity – at naisama din sa isang makasaysayang dokumentaryo ng Jazz Society of the Philippines.
Noong 2004, ang Johnny Alegre AFFINITY ay muling naging pangunahing tampok sa dalawang konsiyerto, ang Makati Jazz Festival sa pagdiriwang ng kanilang Foundation Day, at ang 2nd Manila Jazz Festival, na katulad ding nagbigay-pugay sa lungsod.
Noong 2005, sa dahilan ng kamangha-manghang mga benta ng kanilang album, isinaayos ng Candid Records ang "jazz superband" maglunsad ng isang pormal pagtatanghal na Ayala Museum sa Makati. Ito ay sinundan pa ng isang katumbas na pagtatanghal sa PizzaExpress Jazz Club ng London.
Ang grupo ay naging tapok na panauhin sa 3rd Manila Jazz Festival ng Jewelmer Corporation na nagbigay-bunga din sa kanilang pagkakalahok sa DVD nito, na naipamahagi nang malawakan. Noong Disyembre 2007, ang kasunod na album ng Johnny Alegre Affinity, pinamagatang "Eastern Skies", ay inilunsad muli ng Candid Records, tampok ang mga panibagong katha ni Alegre, na pinangasiwaan ng arranger na si Ria Villena-Osorio para sa isang orchestra sa ilalim ng baton ng konduktor na si Gerard Salonga.